Richard Neville (1428., november 22. – Barnet, 1471. április 14.) angol főúr volt, aki tevékeny szerepet vállalt a rózsák háborújában a yorkiak oldalán. A 16. században terjedt el állandó jelzőjeként a "Királycsináló" (angolul: kingmaker), utalva arra, hogy a háborúban ő szerezte meg a koronát a későbbi IV. Eduárd angol királynak, majd 1470-ben elkergette őt a trónról, és VI. Henriket ültette oda vissza. Neville kiváló katona volt, hosszú ideig tartotta Calais-t, és számos ütközetben diadalmaskodott a trónért folyó angliai háborúban.